钦定古今图书集成/明伦汇编/氏族典/第376卷 > 董文忠
## 钦定古今图书集成/明伦汇编/氏族典/第376卷 > 董文忠

按《元史董俊传》：文忠字彦诚，俊第八子。岁壬子，入侍
世祖潜邸，癸丑，从征南诏。己未，伐宋，与兄文炳、文用
败宋兵于阳罗堡。世祖即位，置符宝局，以文忠为郎，
授奉训大夫，居益近密，常呼“董八而不名。文忠不为
容悦，随事献纳。帝尝见宋降将，问宋所以亡者，皆曰：
‘贾似道薄武人而重文儒，将士怨之。故大军既至，争’”
解甲归命。帝问文忠此言何如？文忠因诘之曰：“似道
薄汝矣，君则贵汝以官，富汝以禄，未尝薄汝也。今有
怨于相而移于君，不肯一战，坐视国亡，如臣节何？然
则似道薄汝者，岂非预知汝曹不足恃乎？”帝深喜之。
至元十八年，升典瑞局为监，郎、为卿，仍以文忠为之，
授正议大夫，俄授资德大夫、佥书枢密院事。冬十月，
卒。赠光禄大夫、司徒，封寿国公，谥“忠贞。”